ཧོར་ཨོང་ཉོད་ནས་གསུངས་པའི་མགུར།
དཀྱིལ་འཁོར་རྒྱ་མཚོ་ཡི་གཙོ་བོ་རོལ་པའི་རྡོ་རྗེ། །བྱམས་པ་མགོན་པོ་དང་
དབྱེར་མེད་མེེ་ཏཱིའི་མཚན་ཅན། །བཀའ་དྲིན་འཁོར་མཐའ་དང་བྲལ་བ་བཞད་པ་
རྡོ་རྗེ། །མཚུངས་མེད་བླ་མ་གསུམ་བདག་སྙིང་པདྨོར་བཞུགས་ཤིག །ཆོས་མེད་སྙིང་
རུལ་གྱི་དྷརྨ་བཛྲ་མིང་ཅན། །རྒྱལ་ཁམས་ཕྱོགས་མེད་དུ་ཉུལ་ཚེ་རང་གི་འདུན་མ། །
བླུན་རྨོངས་དུད་འགྲོ་དང་ཁྱད་པར་མེད་ཚུལ་མཐོང་ནས། །གྲོས་འདེབས་ཚིག་
གསུམ་འདི་ཁ་ནས་དབང་མེད་ཐལ་ལོ། །བྱེ་ཐང་སྐྱ་བོ་ན་ཚོགས་པའི་སྲིན་བུ་སྤུར་
ནག །ལྕི་བའི་ཕུང་བོ་ཧབ་ཐོབ་བྱེད་པའི་མུ་ལ། །འགྲོན་པོའི་རྟ་རྨིག་གིས་རྫིས་ནས་
རྨེག་མེད་བྱས་ཚེ། །བསགས་པའི་ལུད་ཕུང་གིས་ཕན་པ་ཅི་ཡང་མེད་པས། །མི་
གཙང་ཁ་ཟས་སུ་རློམ་པའི་ཞེན་ཆགས་དོར་ཏེ། །ཡིད་འོང་དགའ་ཚལ་དུ་མེ་ཏོག་
གཙང་མའི་བཅུད་ལ། །ཅི་བདེར་སྤྱོད་བཞིན་དུ་དར་དིར་རྒྱང་གླུ་ལེན་པའི། །བུང་
བ་གཞོན་ནུ་ཡི་དགའ་སྟོན་ཚོགས་གྲལ་སྙོགས་ཤིང༌། །རྒྱལ་ཁམས་ཁྱི་བཞིན་དུ་ཉུལ་
བའི་དྷརྨ་བཛྲ། །དད་གཤིན་དཀོར་ཟས་ལ་ཤི་སྦར་འཐམས་པའི་མུ་ལ། །གློ་བུར་
འཆི་བདག་གི་ཕོ་ཉས་ཟིན་པར་གྱུར་ཚེ། །ནོར་རྫས་ལོངས་སྤྱོད་ཀྱིས་ཕན་པ་ཅུང་
ཟད་མེད་པས། །དུག་ལ་བདུད་རྩི་རུ་རློམ་པའི་ཞེན་ཆགས་དོར་ཏེ། །དབེན་པའི་སྨན་
ལྗོངས་སུ་རྩེ་གཅིག་ཏིང་འཛིན་སྒོམ་ལ། །ཅི་དགར་སྤྱོད་བཞིན་དུ་ལྷང་ལྷང་མགུར་
དབྱངས་ལེན་པའི། །མང་ཐོས་སྤོང་བ་པའི་དགའ་སྟོན་ཚོགས་གྲལ་སྙོགས་ཤིག །གྲོང་
ཡུལ་སྲང་བར་ན་འཁྱམས་པའི་ཕག་པ་ནག་པོ། །མི་གཙང་ཁ་ཟས་ཀྱིས་རང་ལུས་
- 73 -

འབད་ནས་གསོས་ཀྱང་། །སྡིག་ཅན་ཤན་པ་ཁོས་ལུས་སྲོག་ཕྲལ་བའི་ཚེ་ན། །གཟུགས་
གཞི་ཚོན་པོ་དེས་ཕན་པ་ཅི་ཡང་མེད་པས། །ལྟོ་ཕྱིར་ཕྱོགས་ཀུན་ཏུ་ཉུལ་བའི་དཀའ་
སྤྱད་དོར་ཏེ། །གནོད་འཚེ་འཇིགས་པ་དང་བྲལ་བའི་རི་སུལ་ཡང་བར། །སྔོ་ལྗང་རྩྭ་
སྨྱུག་གིས་འཚོ་ཞིང་བདེ་བར་རྒྱུ་བའི། །བག་ཕེབས་རི་དྭགས་ཀྱི་དགའ་བདེའི་རྩེ་གྲལ་
སྙོགས་ཤིག །དད་ལྡན་སྦྱིན་བདག་གི་ཁྱིམ་དུ་ཉུལ་བའི་བླ་གཟུགས། །མ་དག་ཤ་ཁྲག་
གི་ཟས་ཀྱིས་རང་ལུས་གསོས་ཀྱང་། །བརྩེ་མེད་གཤིན་རྗེ་ཡིས་ལུས་སྲོག་ཕྲལ་བའི་ཚེ་
ན། །གཟུགས་གཞི་དར་བ་དེས་ཕན་པ་ཅི་ཡང་མེད་པས། །ལྟོ་ཕྱིར་ཕྱོགས་ཀུན་ཏུ་
འཁྱམས་པའི་དཀའ་སྤྱད་དོར་ཏེ། །འདུ་འཛི་གཡེངས་པ་དང་བྲལ་བའི་རི་སུལ་སྟོང་
པར། །སྡིག་མེད་ཁ་ཟས་ཀྱིས་འཚོ་ཞིང་ཆོས་ལ་སྤྱོད་པའི། །སྒྲུབ་བརྒྱུད་བསྟན་འཛིན་
གྱི་གྲལ་དུ་ད་ལྟ་སྙོགས་ཤིག །འབྲོག་གནས་ཕྱུགས་ལྷས་ན་རྒྱུ་བའི་གཡག་རྒོད་རོག་
པོ། །འདྲིས་པའི་ཕྱུགས་རྫི་ལ་སྣ་སྣོམ་བྱེད་པའི་མུ་ལ། །སྣ་ཐག་གཞན་ལག་ཏུ་ཆུད་
ནས་ཁལ་ཆེན་བཀལ་ཚེ། །རི་སུལ་ཉམས་དགའ་དེ་དྲན་ཀྱང་འགྲོ་ཐབས་མི་འདུག །
གཡོ་ཅན་ཕྱུགས་རྫི་ཡིས་མགོ་བསྐོར་བདེན་པར་མ་སེམས། །བྱང་སྟོང་མི་མེད་ཀྱི་
ཐང་དུ་ཅི་བདེར་རྒྱུ་ཞིང་། །ཉིན་མཚན་ཁོར་ཡུག་ཏུ་རྩྭ་བཅུད་གང་འདོད་སྤྱོད་
པའི། །སྣ་ཡན་འབྲོང་གཡག་གི་གྲལ་དུ་ད་ལྟ་སྙོགས་ཤིག །རྒྱལ་ཁབ་ཆེན་པོ་རུ་སླེབས་
པའི་བན་ཆུང་ཀླད་མེད། །སྦྱིན་བདག་གྲྭ་རིགས་ཀྱི་འདུན་གྲོས་སྣ་ཚོགས་ཉན་ནས། །
སྣ་ཐག་མི་ལག་ཏུ་ཤོར་ནས་གཞན་དབང་གྱུར་ཚེ། །དབེན་པའི་ཡོན་ཏན་ཀུན་དྲན་
ཡང་སླེབས་པ་དཀའ་བས། །གཡོ་ཅན་མཛའ་བཤེས་ཀྱི་བསླུ་བྲིད་བདེན་པར་མ་
འཛིན། །མི་མེད་དབེན་གནས་སུ་དགག་སྒྲུབ་སྤང་བླང་དོར་ཏེ། །ཉིན་མཚན་ཁོར་
ཡུག་ཏུ་ཡང་དག་འཇོག་ལ་གཞོལ་བའི། །ཡན་པ་བློ་བདེ་ཡི་ཀུན་སྤངས་གྲལ་དུ་སྙོགས་
ཤིག །ཅེས་པ་འདི་ཡང་ཤིང་སྤྲུལ་ལོ་ཆེན་པོ་ཧོར་གྱི་ཡུལ་གྲུ་དུ་མ་ཉུལ་སྐབས་སྤུར་ནག་དང་། ཕག་
-74-

པ་སོགས་ཀྱི་ཀུན་སྤྱོད་མཐོང་ནས། རང་གི་འདུན་མ་ཡང་དེ་དང་འདྲ་བ་འདུག་སྙམ་པ་དང་། གྲྭ་
རིགས་སྦྱིན་བདག་དུ་མས་ངེད་རང་རྒྱལ་པོའི་བླ་མཆོད་བགྱིས་ན་ལེགས་ཚུལ་མོལ་བ་ཡང་བློར་མ་ཤོང་
པར་བརྟེན། དྷརྨ་བཛྲ་ཡིས་ཨོང་ཉོད་ཀྱི་སའི་ཆ་ཞིག་ཏུ་ཚ་བབས་སྐབས་འཕྲལ་མར་སུག་བྲིས་བགྱིས་
པའོ། །
- 75 -